Nos Matheus, canonicus Eduensis, terrarius Sampigniaci, et Galterus, archipresbiter Colcarum, notum facimus universis presentibus et futuris quod Andreas dictus Munez de Sampigne, laude et assensu Johannete, uxoris dicti Andree, et Guillermi et Jocellini, filiorum dicti Andree et liberorum aliorum ipsius Andree, coram nobis recognovit se vendidisse et concessisse domino Humberto, canonico Eduensi, abbati Sancti Petri, pro decem libris Viennensium, quamdam domum ipsius Andree lapideam, sitam retro cancellum ecclesie Sancti Martini de Sampigne, quam pecuniam idem Andreas coram nobis recognovit se recepisse et habuisse a dicto domino Humberto in pecunia numerata, tali conditione, quod licet dicto Andree et suis heredibus dictam domum a domino Humberto vel a suis usque ad quinque annos proximo venturos et continues pro decem libris Viennensium reemere et rehabere; alioquin voluit et concessit coram nobis Andreas predictus, uxore ipsius, Guillermo, Jocelino, filiis dicti Andree et aliis liberis predictis laudantibus et consentientibus, quod dicta domus a fine dictorum quinque annorum dicto domino Humberto et suis quite et absolute, omni contradictione et reclamatione dictorum Andree et uxoris et filiorum et liberorum ejus cessantibus, permaneat in hereditate perpetua. In cujus rei testimonium, ad preces et instantiam omnium predictorum presentibus litteris sigilla nostra duximus apponenda. Datum Edue in octabis beati Martini estivalis, anno Domini Mº CCº XLº octavo, mense julio.